Rússneskum flugskeytum var skotið á úkraínsku hafnaborgina Odessa í morgun, tæpum sólarhring eftir að samkomulag náðist um útflutning á korni frá Úkraínu. Sendiherra Úkraínu í Tyrklandi segir að árásinni megi líkja við að rússlandsforseti hafi hrækt framan í viðsemjendur gærdagsins.
Fulltrúar úkraínskra og rússneskra stjórnvalda undirrituðu í gær samkomulag við stjórnvöld í Tyrklandi og Sameinuðu þjóðirnar um útflutning á korni frá Úkraínu. Það var reyndar grunnt á því góða við undirritunina því innviðaráðherra Úkraínu neitaði að kvitta á sama plagg og varnarmaálaráðherra Rússlands svo samkomulagið var gert í tvíriti.
Þó að Antonio Guterres, aðalframkvæmdastjóri Sameinuðu þjóðanna hafi lýst samkomulaginu sem vonarglætu heyrðust margar áhyggjuraddir um efndir á samningnum. Í morgun greindu hermálayfirvöld í Úkraínu frá því að tveimur rússneskum flugskeytum hafi verið skotið á hafnaborgina Odessa.
Sergei Shoigu varnarmálaráðherra Rússa hét því við undirrutnina í gær að Rússlandsher myndi ekki sæta færis þó úkraínskar hafnir standi nú opnar til útflutnings.
Flugskeytunum var skotið á hafnarsvæðið í Odessa, þaðan sem útflutningurinn á að fara fram. Það hefur ekki staðið á viðbrögðum frá stjórnvöldum í Úkraínu, sem biðla nú til Sameinuðu þjóðanna og Tyrklands að þrýsta á Rússa að standa við gefin loforð. Í yfirlýsingu frá úkraínska sendiráðinu í Ankara í Tyrklandi er gripið til samlíkingarinnar að flugskeytaárás morgunsins megi líkja við að Vladimír Pútín, forseti Rússland, hafi hrækt framan í áðurnefndan Guterres og Erdogan, forseta Tyrklands.
Heimsmarkaðsverð á hveiti lækkaði snarlega á gær eftir undirritun samkomulagsins. Það hefur ekki verið jafn lágt síðan fyrir innrás Rússa í Úkraínu í febrúar síðastliðnum. Hundruðir milljóna manna, meðal annars í mörgum af fátækustu ríkjum heims, treysta á korn frá Úkraínu til matar.
Tæpum sólarhring eftir að samkomulag náðist um útflutning á korni frá Úkraínu var tveimur rússneskum flugskeytum skotið á úkraínsku hafnarborgina Odessa. Heimsmarkaðsverð á hveiti lækkaði snarlega á gær eftir undirritun samkomulagsins